pythainlp/thaigov-v2-corpus-22032023 huggingface dataset:
วันอาทิตย์ที่ 14 พฤศจิกายน 2564
รมช.มนัญญา ตรวจเยี่ยมสหกรณ์จังหวัดกระบี่
รมช.มนัญญา ตรวจเยี่ยมสหกรณ์จังหวัดกระบี่ เน้นนำระบบสหกรณ์ขับเคลื่อน เชื่อมโยงสินค้าเกษตร สร้างรายได้ให้สมาชิก
รมช.มนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ เป็นประธานการประชุมมอบนโยบาย และตรวจติดตามการดำเนินงานของสำนักงานสหกรณ์จังหวัดกระบี่ ในโอกาสตรวจราชการในพื้นที่จังหวัดกระบี่ ตามนโยบายของกระทรวงเกษตรและสหกรณ์ โดย มีนายวิศิษฐ์ ศรีสุวรรณ์ อธิบดีกรมส่งเสริมสหกรณ์ นายโอภาส ทองยงค์ อธิบดีกรมตรวจบัญชีสหกรณ์ นายประกอบ เผ่าพงศ์ อธิบดีกรมส่งเสริมสหกรณ์ หัวหน้าส่วนราชการ เข้าร่วม ณ สำนักงานสหกรณ์จังหวัดกระบี่ ตำบลปากน้ำ อำเภอเมืองกระบี่ จังหวัดกระบี่
รมช.มนัญญา กล่าวว่า ขอขอบคุณผู้บริหาร เจ้าหน้าที่ บุคลากรทุกคนที่ทุ่มเทในการปฏิบัติงาน และได้ให้กำลังใจในการปฏิบัติหน้าที่ โอกาสนี้ได้รับฟังรายการผลการดำเนินงาน แผนงานที่สำนักงานสหกรณ์จังหวัดกระบี่ได้ขับเคลื่อนตามนโยบายของกระทรวงเกษตรและสหกรณ์ กรมส่งเสริมสหกรณ์ ได้แก่ โครงการนำลูกหลานเกษตรกรกลับบ้าน สานต่ออาชีพการเกษตร โครงการซูเปอร์มาร์เก็ตสหกรณ์ และโครงการปรับโครงสร้างการผลิต การรวบรวม และการแปรรูปของสถาบันเกษตรกร รองรับผลผลิตทางการเกษตร (พ.ร.ก. ฉุกเฉิน) โดยได้เน้นย้ำการนำนโยบายจากกระทรวงเกษตรและสหกรณ์ไปสู่การปฏิบัติ เพื่อให้เกิดความเจริญก้าวหน้าแก่สหกรณ์และกลุ่มเกษตรกร มีการรับฟังและแก้ไขปัญหาความเดือดร้อนของพี่น้องเกษตรกร นำระบบสหกรณ์มาเชื่อมโยง ขับเคลื่อน ช่วยเหลือเกษตรกรในการกระจายสินค้า ให้ความรู้แก่เกษตรกรในการบริหารจัดการสินค้าเกษตร บูรณาการร่วมกันระหว่างหน่วยงานในสังกัด ส่งเสริมการปลูกพืชหมุนเวียน ทำเกษตรผสมผสาน เกษตรอินทรีย์ สนับสนุนเงินกู้ให้กับสมาชิกสหกรณ์เพื่อนำไปพัฒนาอาชีพของตนเองต่อไป รวมทั้งใช้อุปกรณ์การตลาดให้เกิดประโยชน์สูงสุดแก่สมาชิกสหกรณ์และเกษตรกรในพื้นที่ เช่น ลานตาก โรงอบลดความชื้น โรงสี เป็นต้น
วันอังคารที่ 22 มิถุนายน 2564
การท่าเรือแห่งประเทศไทยรายงานผลการดำเนินงานรอบ 6 เดือน ประจำปีงบประมาณ 2564
...
เรือโท กมลศักดิ์ พรหมประยูร ผู้อำนวยการการท่าเรือแห่งประเทศไทย กระทรวงคมนาคม กล่าวว่า การท่าเรือแห่งประเทศไทย (กทท.) มีผลการดำเนินงานให้บริการเรือ สินค้า และตู้สินค้าผ่านท่าเรือกรุงเทพ (ทกท.) ท่าเรือแหลมฉบัง (ทลฉ.) ท่าเรือพาณิชย์เชียงแสน (ทชส.) ท่าเรือเชียงของ (ทชข.) และท่าเรือระนอง (ทรน.) ในรอบ 6 เดือน ประจำปีงบประมาณ 2564 (ตุลาคม 2563 - มีนาคม 2564) โดยเปรียบเทียบกับช่วงเดียวกันของปี 2563 สรุปดังนี้
ทกท. เรือเทียบท่า 1,961 เที่ยว ลดลงร้อยละ 0.81 สินค้าผ่านท่า 10.621 ล้านตัน ลดลงร้อยละ 3.65 ตู้สินค้าผ่านท่า 0.720 ล้าน ที.อี.ยู. ลดลงร้อยละ 0.70
ทลฉ. เรือเทียบท่า 4,601 เที่ยว ลดลงร้อยละ 11.52 สินค้าผ่านท่า 43.588 ล้านตัน เพิ่มขึ้นร้อยละ 0.10 ตู้สินค้าผ่านท่า 4.074 ล้าน ที.อี.ยู. เพิ่มขึ้นร้อยละ 2.56
ทชส. เรือเทียบท่า 1,129 เที่ยว ลดลงร้อยละ 36.39 สินค้าผ่านท่า 47,092.68 ตัน ลดลงร้อยละ 61.04 ตู้สินค้าผ่านท่า 2,585 ที.อี.ยู. ลดลงร้อยละ 52.42
ทชข. เรือเทียบท่า 4 เที่ยว ลดลงร้อยละ 97.24 สินค้าผ่านท่า 24 ตัน ลดลงร้อยละ 99.06
ทรน. เรือเทียบท่า 2 เที่ยว เพิ่มขึ้นร้อยละ 100 สินค้าผ่านท่า 47,365 ตัน ลดลงร้อยละ 33.00 ตู้สินค้าผ่านท่า 1,661 ตู้ ลดลงร้อยละ 23.88
ผลการดำเนินงานของ กทท. ในรอบ 6 เดือน (ตุลาคม 2563 - มีนาคม 2564) มีทิศทางฟื้นตัว อย่างค่อยเป็นค่อยไป โดยมีเรือเทียบท่าที่ ทกท. และ ทลฉ. รวม 6,562 เที่ยว ลดลงร้อยละ 8.57 สินค้าผ่านท่า 54.208 ล้านตัน ลดลงร้อยละ 0.66 และตู้สินค้าผ่านท่า 4.794 ล้าน ที.อี.ยู. เพิ่มขึ้นร้อยละ 2.05 คิดเป็นกำไรสุทธิ 2,969 ล้านบาท เพิ่มขึ้นร้อยละ 0.47 เมื่อเทียบกับปี 2563 ซึ่งจากการขยายตัวของตู้สินค้าผ่านท่าเพิ่มขึ้นร้อยละ 2.05 เมื่อเทียบกับช่วงเดียวกันของปี 2563 สืบเนื่องจากได้รับปัจจัยสนับสนุนจากภาคการส่งออกสินค้าที่ฟื้นตัวตามทิศทางเศรษฐกิจและการค้าโลก ประกอบกับหลายประเทศได้แจกจ่ายและฉีดวัคซีนป้องกันการติดเชื้อไวรัส COVID-19 ให้กับประชาชนได้อย่างมีประสิทธิภาพและครอบคลุมมากขึ้น รวมทั้งการฟื้นตัวของภาคการผลิตส่งผลให้ความต้องการวัตถุดิบและสินค้าขั้นกลางเพิ่มสูงขึ้น
วันพุธที่ 22 ธันวาคม 2564
กรมสรรพากรสนับสนุนผู้ประกอบการจัดทำใบกำกับภาษีอิเล็กทรอนิกส์ ช่วยลดต้นทุนให้ธุรกิจและส่งเสริมประเทศก้าวสู่เศรษฐกิจดิจิทัล
ครม.เห็นชอบหลักการกำหนดให้ผู้ประกอบการจดทะเบียนภาษีมูลค่าเพิ่มหรือผู้มีหน้าที่ออกใบรับ สามารถดำเนินการจัดทำ ส่ง รับ และเก็บรักษาใบกำกับภาษีหรือใบรับด้วยกระบวนการทางอิเล็กทรอนิกส์แทนการจัดทำด้วยรูปแบบกระดาษ
นายอาคม เติมพิทยาไพสิฐ รัฐมนตรีว่าการกระทรวงการคลัง เปิดเผยว่า “คณะรัฐมนตรีเห็นชอบหลักการกำหนดให้ผู้ประกอบการจดทะเบียนภาษีมูลค่าเพิ่มหรือผู้มีหน้าที่ออกใบรับ สามารถดำเนินการจัดทำ ส่ง รับ และเก็บรักษาใบกำกับภาษีหรือใบรับด้วยกระบวนการทางอิเล็กทรอนิกส์แทนการจัดทำด้วยรูปแบบกระดาษ ซึ่งจะช่วยเพิ่มขีดความสามารถในการแข่งขันและส่งเสริมการเป็นเศรษฐกิจดิจิทัลของประเทศได้อีกทางหนึ่ง”
นายเอกนิติ นิติทัณฑ์ประภาศ อธิบดีกรมสรรพากร กล่าวเพิ่มเติมว่า “กระทรวงการคลังโดยกรมสรรพากร ให้ความสำคัญกับการปรับปรุงการให้บริการทางอิเล็กทรอนิกส์ เพื่อส่งเสริมและสนับสนุนให้ผู้ประกอบการจดทะเบียนจัดทำ ส่ง รับ และเก็บรักษาใบกำกับภาษีหรือใบรับด้วยกระบวนการทางอิเล็กทรอนิกส์แทนรูปแบบกระดาษ จึงได้ออกร่างกฎกระทรวง ฉบับที่.....(พ.ศ. ...) ออกตามความในประมวลรัษฎากรว่าด้วยการออกใบกำกับภาษีอิเล็กทรอนิกส์หรือใบรับอิเล็กทรอนิกส์ เพื่อเป็นการกำหนดหลักเกณฑ์ วิธีการ และเงื่อนไขในการจัดทำ ส่ง รับ และเก็บรักษาใบกำกับภาษีอิเล็กทรอนิกส์หรือใบรับอิเล็กทรอนิกส์ ให้สอดคล้องกับหลักเกณฑ์ตามกฎหมายว่าด้วยธุรกรรมทางอิเล็กทรอนิกส์ อย่างไรก็ตามสำหรับผู้ประกอบการจดทะเบียนหรือผู้มีหน้าที่ออกใบรับซึ่งมีสิทธิในการจัดทำ ส่ง รับและเก็บรักษาใบกำกับภาษีอิเล็กทรอนิกส์หรือใบรับอิเล็กทรอนิกส์ตามระเบียบกรมสรรพากรว่าด้วยการจัดทำ ส่งมอบ และเก็บรักษาใบกำกับภาษีอิเล็กทรอนิกส์ ผ่านระบบ e-Tax invoice by Email พ.ศ. 2560 และประกาศอธิบดีกรมสรรพากร (ฉบับที่ 15) เรื่อง กำหนดหลักเกณฑ์ วิธีการ และเงื่อนไขในการจัดทำ ส่งมอบ และเก็บรักษาใบกำกับภาษีอิเล็กทรอนิกส์ และใบรับอิเล็กทรอนิกส์ ลงวันที่ 18 ตุลาคม พ.ศ. 2562 อยู่ก่อนกฎกระทรวงนี้ให้ยังคงเป็นผู้มีสิทธิออกใบกำกับภาษีอิเล็กทรอนิกส์หรือใบรับอิเล็กทรอนิกส์ตามกฎกระทรวงนี้ด้วย”
นายเอกนิติ นิติทัณฑ์ประภาศ อธิบดีกรมสรรพากร กล่าวสรุปว่า “การออกกฎกระทรวงฉบับนี้เพื่ออำนวยความสะดวก ลดขั้นตอน และลดต้นทุนการเสียภาษีของผู้ประกอบการในการจัดทำ ส่ง รับ และเก็บรักษาใบกำกับภาษีหรือใบรับด้วยกระบวนการทางอิเล็กทรอนิกส์ อันเป็นการช่วยยกระดับความยากง่ายในการประกอบธุรกิจ เพิ่มขีดความสามารถในการแข่งขัน และส่งเสริมการเป็นเศรษฐกิจดิจิทัลของประเทศ เป็นการยกระดับรูปแบบการให้บริการของหน่วยงานภาครัฐให้มีความเป็นมาตรฐานมีความทันสมัย นำไปสู่การเป็น Digital Government ต่อไป”
ทั้งนี้ สามารถสอบถามรายละเอียดเพิ่มเติมได้ที่สำนักงานสรรพากรทุกแห่งทั่วประเทศหรือศูนย์สารนิเทศสรรพากร (RD Intelligence Center) โทร.1161
วันศุกร์ที่ 22 เมษายน 2565
โฆษกรัฐบาลเผย “นายกฯ”เตรียมลงพื้นที่ตรวจราชการจังหวัดสงขลา และจังหวัดพัทลุง จันทร์ 25 เมษายนนี้ ติดตามโครงการพระราชดำริในหลวงรัชกาลที่ 9 แก้ไขอุทกภัย อ.หาดใหญ่
โฆษกรัฐบาลเผย “นายกฯ”เตรียมลงพื้นที่ตรวจราชการจังหวัดสงขลา และจังหวัดพัทลุง จันทร์ 25 เมษายนนี้ ติดตามโครงการพระราชดำริในหลวงรัชกาลที่ 9 แก้ไขอุทกภัย อ.หาดใหญ่  พร้อมมอบนโยบายแก่หัวหน้าส่วนราชการประจำจังหวัดพัทลุง และผู้บริหารท้องถิ่น
วันที่ 22 เมษายน 2565 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เตรียมลงพื้นที่ตรวจราชการจังหวัดสงขลา และจังหวัดพัทลุง ในวันจันทร์ที่ 25 เมษายน 2565 เพื่อติดตามโครงการพระราชดำริในหลวงรัชกาลที่ 9 แก้ไขอุทกภัย อ.หาดใหญ่ พร้อมมอบนโยบายแก่หัวหน้าส่วนราชการประจำจังหวัดพัทลุง และผู้บริหารท้องถิ่น โดยนายกรัฐมนตรีและคณะ มีกำหนดการและภารกิจ ดังนี้
ช่วงเช้า นายกรัฐมนตรีตรวจติดตามโครงการพระราชดำริในหลวงรัชกาลที่ 9 การแก้ไขอุทกภัย อำเภอหาดใหญ่ ในการจัดทำโครงการบรรเทาอุทกภัยอำเภอหาดใหญ่ปรับปรุงคลองภูมินาถดำริ (คลอง ร.1) ให้มีศักยภาพเพียงพอในการป้องกันน้ำท่วมเมืองหาดใหญ่ และเป็นพื้นที่เก็บกักน้ำไว้ใช้ในช่วงหน้าแล้ง ณ คลองภูมินาถดำริ (คลอง ร.1) อำเภอหาดใหญ่ ซึ่งพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ทรงมีพระราชดำรัส เกี่ยวกับการแก้ไขปัญหาอุทกภัยอำเภอหาดใหญ่ ครั้งแรกเมื่อวันที่ 24 ธันวาคม 2531 “...การแก้ไขและบรรเทาน้ำท่วมที่ควรพิจารณาดำเนินการ น่าจะได้แก่การขุดคลองระบายน้ำขนาดใหญ่ ให้ทำหน้าที่แบ่งน้ำจากคลองอู่ตะเภาหรือช่วยรับน้ำที่ไหลลงมาท่วมตัวอำเภอหาดใหญ่ ให้ระบายลงสู่ทะเลสาบสงขลาโดยเร็ว...” ปัจจุบันโครงการบรรเทาอุทกภัยอำเภอหาดใหญ่ (ระยะที่ 2) มีความคืบหน้าไปแล้วกว่า 92.10% โดยประตูระบายน้ำหน้าควน 2 ซึ่งอยู่บริเวณปากคลองระบายน้ำ ร.1 ได้ก่อสร้างแล้วเสร็จ สามารถบริหารจัดการน้ำโดยการเปิดปิดบานเพื่อควบคุมปริมาณน้ำที่จะไหลเข้าสู่คลองระบายน้ำ ร.1 และคลองระบายน้ำ ร.1 ซึ่งได้ทำการปรับปรุงโดยการขุดขยายความกว้างของคลองระบายน้ำจากเดิมท้องคลองกว้าง 24 เมตร ขยายเป็น 70 เมตร พร้อมทั้งก่อสร้างกำแพงคอนกรีตเสริมเหล็กแล้วเสร็จไปกว่าร้อยละ 90 ทำให้คลองระบายน้ำ ร.1 ในปัจจุบันจะสามารถช่วยในการระบายน้ำในช่วงฤดูฝนได้สูงสุดประมาณ 1,000 ลูกบาศก์เมตรต่อวินาที
ช่วงบ่าย นายกรัฐมนตรีเป็นประธานการประชุมมอบนโยบายแก่หัวหน้าส่วนราชการประจำจังหวัดพัทลุง ผู้บริหารท้องถิ่น ประธานสภาท้องถิ่น กำนันในพื้นที่จังหวัดพัทลุง และสมาชิกสภาองค์การบริหารส่วนจังหวัดพัทลุง ณ หอประชุมจังหวัดพัทลุง อำเภอเมืองพัทลุง จากนั้น นายกรัฐมนตรีเป็นประธานพิธีเปิดงานโครงการส่งเสริมศิลปวัฒนธรรมพื้นบ้าน การแสดงมโนราห์ “สืบสานแผ่นดินโนรา มรดกโลกภูมิปัญญาทางวัฒนธรรม” เฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสมหามงคลเฉลิมพระชนมพรรษา 90 พรรษา 12 สิงหาคม 2565 ณ ศาลากลางจังหวัดพัทลุง (หลังเก่า) อำเภอเมืองพัทลุง เสร็จแล้วนายกรัฐมนตรีพร้อมคณะเดินทางกลับกรุงเทพมหานคร
วันศุกร์ที่ 17 ธันวาคม 2564
การฝึกอบรมเสริมสร้างธรรมาภิบาล เพื่อป้องกันการทุจริตและเผยแพร่ประมวลจริยธรรมข้าราชการพลเรือน สำนักงานปลัดกระทรวงยุติธรรม รุ่นที่ ๑
การฝึกอบรมเสริมสร้างธรรมาภิบาลเพื่อป้องกันการทุจริตและเผยแพร่ประมวลจริยธรรมข้าราชการพลเรือน สำนักงานปลัดกระทรวงยุติธรรม รุ่นที่ ๑
ในวันพฤหัสบดีที่ ๑๖ ธันวาคม ๒๕๖๔ เวลา ๐๘.๓๐ น. พ.ต.ท. ประวุธ วงศ์สีนิล รองปลัดกระทรวงยุติธรรม เป็นประธานเปิดโครงการฝึกอบรมเสริมสร้างธรรมาภิบาลเพื่อป้องกันการทุจริตและเผยแพร่ประมวลจริยธรรมข้าราชการพลเรือน สำนักงานปลัดกระทรวงยุติธรรม รุ่นที่ ๑ โดยมีเจ้าหน้าที่ในสังกัดสำนักงานรัฐมนตรี และสำนักงานปลัดกระทรวงยุติธรรมในส่วนกลางเข้าร่วมฯ ผ่านระบบการประชุมทางไกล (Video Conference) และห้องประชุมกระทรวงยุติธรรม ๑๐-๐๑ อาคารกระทรวงยุติธรรม
การฝึกอบรมฯ ดังกล่าวฯ กำหนดจัดอบรม จำนวน ๒ ครั้ง โดยในส่วนกลาง รุ่นที่ ๑ จัดขึ้น ในระหว่างวันที่ ๑๖ - ๑๗ ธันวาคม ๒๕๖๔ และในส่วนภูมิภาค รุ่นที่ ๒ จะจัดขึ้นในระหว่างวันที่ ๒๒ - ๒๓ ธันวาคม ๒๕๖๔ ซึ่งมีการบรรยายให้ความรู้ในหัวข้อ ความรู้ความเข้าใจเกี่ยวกับพระราชบัญญัติมาตรฐานทางจริยธรรม และประมวลจริยธรรมข้าราชการพลเรือน การรักษาวินัยข้าราชการ และการป้องกันการทุจริตและประพฤติมิชอบในหน่วยงานภาครัฐ โดยวิทยากรจาก สำนักงาน ก.พ. และ สำนักงาน ป.ป.ช. ทั้งนี้ เพื่อให้บุคลากรในสังกัดสำนักงานรัฐมนตรี และสำนักงานปลัดกระทรวงยุติธรรม มีความรู้ความเข้าใจเกี่ยวกับประมวลจริยธรรมข้าราชการพลเรือน รวมทั้งด้านการป้องกันการทุจริตและประพฤติมิชอบ สามารถนำไปปฏิบัติหน้าที่ราชการได้อย่างมีประสิทธิภาพต่อไป
วันพฤหัสบดีที่ 30 กันยายน 2564
ผู้ประกันตน ปลื้ม!! นายก สั่ง รมว.เฮ้ง จ่ายเยียวยาลูกจ้าง นายจ้างแล้วกว่า 9 หมื่นล้านบาท
- -
เมื่อวันที่ 30 กันยายน 2564 นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึงความคืบหน้าการจ่ายเงินเยียวยาแรงงานและผู้ประกอบการจากรัฐบาลใน 29 จังหวัดพื้นที่สีแดงเข้ม ได้แก่ กรุงเทพมหานคร นครปฐม นนทบุรี ปทุมธานี สมุทรปราการ สมุทรสาคร ปัตตานี ยะลา นราธิวาส สงขลา ชลบุรี ฉะเชิงเทรา พระนครศรีอยุธยา กาญจนบุรี สมุทรสงคราม สุพรรณบุรี เพชรบุรี ประจวบคีรีขันธ์ ราชบุรี อ่างทอง นครนายก ปราจีนบุรี ลพบุรี ระยอง สิงห์บุรี สระบุรี นครราชสีมา เพชรบูรณ์ และตาก เพื่อควบคุมการแพร่ระบาดของโควิด -19 ตามมาตรการของ ศบค.นั้นว่า ท่านนายกรัฐมนตรี และรัฐมนตรีว่าการกระทรวงกลาโหม พล.อ.ประยุทธ์ จันทร์โอชา ได้มีความห่วงใยพี่น้องผู้ใช้แรงงานและผู้ประกอบการที่ได้รับผลกนะทบจากโควิด -19 จึงได้มีข้อสั่งการให้กระทรวงแรวงาน โดยสำนักงานประกันสังคม ดำเนินการโครงการเยียวยานายจ้าง ผู้ประกันตนมาตรา 33 มาตรา 39 และมาตรา 40 ซึ่งตั้งแต่ช่วงเดือนต้น ถึง 28 กันยายน 2564 กระทรวงแรงงาน โดยสำนักงานประกันสังคม (สปส.) ได้โอนเงินเข้าบัญชีพร้อมเพย์ที่ผูกกับเลขบัตรประชาชน เพื่อให้ความช่วยเหลือนายจ้าง และผู้ประกันตนทั้ง 3 มาตรา ไปแล้วเป็นเม็ดเงินเข้าสู่ระบบเศรษฐกิจกว่า 9 หมื่นล้านบาท ให้แก่นายจ้างกว่า 150,000 ราย ผู้ประกันตน ม.33,39 และ 40 จำนวนเกือบ 12 ล้านคน ส่วนที่เหลือผู้ประกันตน จำนวน 4 แสนกว่าราย และนายจ้าง จำนวนกว่า 2,100 ราย เงินยังไม่เข้าเนื่องจากสาเหตุบัญชียังไม่ได้ผูกพร้อมเพย์ หรือผูกพร้อมเพย์เลขบัตรประชาชนไม่ได้ เช่น เป็นบุคคลล้มละลาย ถูกอายัดบัญชีจากกรมบังคับคดี หรือเป็นผู้ทุพพลภาพ เป็นต้น ซึ่งอยู่ระหว่างดำเนินการเยียวยาเพิ่มเติม
นายสุชาติ ยังได้กำชับให้สำนักงานประกันสังคมเร่งประชาสัมพันธ์ให้ผู้ประกันตนที่ยังไม่ได้รับเงินรีบผูกพร้อมเพย์กับบัตรประชาชนชน และให้นายจ้างในสถานประกอบการแจ้งลูกจ้างรีบดำเนินการผูกบัญชีธนาคารพร้อมเพย์กับเลขประจำตัวประชาชน เพื่อให้ได้รับสิทธิประโยชน์การเยียวยาจากรัฐบาล
วันพฤหัสบดีที่ 16 กันยายน 2564
เปิด 7 มาตรการเข้มสำหรับสถานศึกษา (โรงเรียนไป - กลับ) รองรับเปิดเรียนอย่างปลอดภัย
....
กระทรวงสาธารณสุข กำหนดรูปแบบการเรียนการสอนในโรงเรียนตามมาตรการ Sandbox ในโรงเรียน : Sandbox Safety Zone in School ซึ่งจะเป็นแนวทางให้โรงเรียนที่มีความพร้อมเปิดเรียนได้ตามปกติ โดยเพิ่ม 7 มาตรการเข้มสำหรับสถานศึกษา (โรงเรียนไป - กลับ) เพื่อให้เกิดความปลอดภัยเมื่อเข้า - ออกโรงเรียน
.
1. สถานศึกษาประเมินความพร้อมเปิดเรียนผ่าน Thai Stop Service Plus และรายงานการติดตามประเมินผล
2. ทำกิจกรรมร่วมกันในรูปแบบ Small Bubble (เน้นกลุ่มเล็ก)
3. จัดระบบให้บริการอาหารตามหลักสุขาภิบาลและหลักโภชนาการ
4. จัดการด้านอนามัยสิ่งแวดล้อมให้ได้ตามเกณฑ์มาตรฐาน
5. จัดให้มี School Isolation แผนเผชิญเหตุ และซักซ้อมอย่างเคร่งครัดหากพบผู้ติดเชื้อ
6. ควบคุมดูแลการเดินทางไปกลับของนักเรียน เช่น รถส่วนบุคคล รถโดยสารสาธารณะ
7. จัดให้มี School Pass สำหรับนักเรียน ครูและบุคลากรในสถานศึกษา ประกอบด้วย ผลการตรวจ ATK ภายใน 7 วัน หรือประวัติการรับวัคซีน
.
อย่างไรก็ตาม จะต้องประเมินความเสี่ยงตามสถานการณ์การระบาดในแต่ละพื้นที่ที่โรงเรียนตั้งอยู่ และต้องได้รับการเห็นชอบจากคณะกรรมการโรคติดต่อของจังหวัดหรือกรุงเทพมหานครก่อนที่จะเปิดเรียน
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันศุกร์ที่ 29 ตุลาคม 2564
ธอส. จับมือ ตชด. ต่อยอดความรู้แก่ ครู ตชด. รุ่นที่ 4 จัดอบรมออนไลน์ในหัวข้อ “ห้องเรียนไร้กรอบ”
ธอส.ร่วมกับ ตชด. จัดโครงการ “ธอส. พัฒนาชีวิตครู ตชด. เพื่อสังคมไทย ก้าวไกลยั่งยืน ปี 2564” จัดอบรมออนไลน์ “ห้องเรียนไร้กรอบ” ถ่ายทอดประสบการณ์ใหม่ แลกเปลี่ยนแนวคิด ให้ครู ตชด. ไปประยุกต์ใช้ให้เหมาะสมกับการเรียนการสอน ด้วยกระบวนการเรียนรู้ New Normal
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) กล่าวว่า ตามที่ธนาคารอาคารสงเคราะห์ มีภารกิจหลักในการช่วยเหลือสนับสนุนด้านการเงินเพื่อให้ประชาชนได้มีที่อยู่อาศัยเป็นของตนเองตามพันธกิจ “ทำให้คนไทยมีบ้าน” โดยดำเนินการควบคู่กับการแสดงความรับผิดชอบต่อสังคมและสิ่งแวดล้อม หรือ CSR มาอย่างต่อเนื่องตลอดระยะเวลา 68 ปี ของการดำเนินงาน ล่าสุดยังได้จัดทำ โครงการ “ธอส. พัฒนาชีวิตครู ตชด. เพื่อสังคมไทยก้าวไกลยั่งยืน ปี 2564” โดยนับเป็นส่วนหนึ่งของโครงการที่ธนาคารจัดทำขึ้นภายใต้ความร่วมมือตามบันทึกข้อตกลง “โครงการความร่วมมือ ธอส.เพื่อโรงเรียนตำรวจตระเวนชายแดนประจำปี 2564” ระหว่าง ธนาคารอาคารสงเคราะห์ กับ กองบัญชาการตำรวจตระเวนชายแดน โดยมีวัตถุประสงค์เพื่อส่งเสริมความรู้ และแนวคิดในการทำงาน เพื่อเพิ่มความสามารถ ประสบการณ์ ด้วยเทคนิควิธีการใหม่ ๆ ให้แก่ครู ตชด. ได้รับทราบและสามารถนำไปประยุกต์ใช้ให้เหมาะสมกับการเรียนการสอน ด้วยกระบวนการเรียนรู้แบบ New Normal ไร้กรอบ โดยไม่จำเป็นต้องใช้รูปแบบหรือวิธีการเดิม ซึ่งจะนำไปสู่การพัฒนาความรู้ให้กับเยาวชนรุ่นใหม่ต่อไป
สำหรับการจัดกิจกรรมอบรมครู ตชด. ในปีนี้ จัดขึ้นเมื่อวันที่ 28 ตุลาคม 2564 โดยมี นางสุดจิตตรา คำดี ผู้ช่วยกรรมการผู้จัดการ สายงานสื่อสารและภาพลักษณ์องค์กร และรักษาการผู้อำนวยการ ฝ่ายสื่อสารองค์กร ธนาคารอาคารสงเคราะห์(ธอส.) เป็นประธานในพิธีเปิดกิจกรรม ซึ่งจัดขึ้นภายใต้หัวข้อ “ห้องเรียนไร้กรอบ” ในรูปแบบออนไลน์ โดยมีครู ตชด. ทั่วประเทศ ที่ได้รับการคัดเลือกจากกองบัญชาการตำรวจตระเวนชายแดน จำนวน 25 โรงเรียนรวมทั้งสิ้น 50 คน เข้าร่วมกิจกรรมเพื่อรับฟังการบรรยายในเรื่องต่าง ๆ อาทิ เทคนิคการจัดทำเนื้อหาการสอนออนไลน์ การสร้างความมั่นใจ ปรับเปลี่ยนแนวความคิดให้เหมาะสมกับการเรียนออนไลน์ นวัตกรรมการสร้างกระบวนการเรียนรู้ เพื่อรับกับสถานการณ์ปัจจุบัน รวมทั้งการใช้ทรัพยากรในท้องถิ่นให้เป็นประโยชน์ เพื่อเพิ่มศักยภาพในการสร้างรายได้ให้กับชุมชน นำไปสู่การพัฒนาชุมชนอย่างยั่งยืน
วันพุธที่ 23 มิถุนายน 2564
โครงการประกันภัยข้าวโพดเลี้ยงสัตว์ ปีการผลิต 2564
วันพุธที่ 19  พฤษภาคม 2564
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลเห็นชอบให้ธนาคารเพื่อการเกษตรและสหกรณ์ หรือ ธ.ก.ส. ดำเนินโครงการประกันภัยข้าวโพดเลี้ยงสัตว์ ปีการผลิต 2564 เพื่อช่วยบรรเทาความเสี่ยง เพิ่มความมั่นคงแก่เกษตรกร โดยประกันภัยพื้นฐานมีอัตราเบี้ยประกัน 150 – 550 บาท/ไร่ รัฐบาลอุดหนุนให้ 107-138 บาท/ไร่ เกษตรกรผู้เอาประกันภัยจะได้รับการชดเชยหากเกิดความเสียหายในพื้นที่เกษตรกรรมจากภัยธรรมชาติ 7 อย่าง เช่น น้ำท่วม ภัยแล้ง ไฟไหม้ ไร่ละ 1,500 บาท ภัยศัตรูพืชหรือโรคระบาด ไร่ละ 750 บาท ผู้สนใจเริ่มซื้อประกันภัยได้ตั้งแต่บัดนี้ โดยกรมธรรม์ประกันข้าวโพดเลี้ยงสัตว์ฤดูฝน จำหน่ายถึงวันที่ 31 พ.ค. นี้ ส่วนของฤดูแล้งจำหน่ายไม่เกินวันที่ 15 ม.ค. 2565 สอบถามเพิ่มเติมได้ที่ ธ.ก.ส. ทุกสาขาทั่วประเทศ
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันพุธที่ 1 มิถุนายน 2565
วธ.จัดงานเฉลิมพระเกียรติสมเด็จพระนางเจ้าฯ พระบรมราชินี เชิญชวนร่วมพิธีเจริญนวัคคหายุสมธัมม์ ชมการแสดงคอนเสิร์ต ร่วมกิจกรรมวัฒนธรรมอาสาทำความดีทั้งแผ่นดิน และลงนามถวายพระพรออนไลน์
วธ.จัดงานเฉลิมพระเกียรติสมเด็จพระนางเจ้าฯ พระบรมราชินี เชิญชวนร่วมพิธีเจริญนวัคคหายุสมธัมม์ ชมการแสดงคอนเสิร์ต ร่วมกิจกรรมวัฒนธรรมอาสาทำความดีทั้งแผ่นดิน และลงนามถวายพระพรออนไลน์
วธ.จัดงานเฉลิมพระเกียรติสมเด็จพระนางเจ้าฯ พระบรมราชินี เชิญชวนร่วมพิธีเจริญนวัคคหายุสมธัมม์ชมการแสดงคอนเสิร์ต ร่วมกิจกรรมวัฒนธรรมอาสาทำความดีทั้งแผ่นดิน และลงนามถวายพระพรออนไลน์
นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า กระทรวงวัฒนธรรม (วธ.) มีนโยบายเทิดทูนสถาบันชาติ ศาสนาและพระมหากษัตริย์ และเสริมสร้างค่านิยม อัตลักษณ์ไทยและความเป็นไทย รวมทั้งสืบสาน รักษาและต่อยอดมรดกทางศิลปวัฒนธรรมของไทย วธ.จึงร่วมกับหน่วยงานรัฐ เอกชน และเครือข่ายทางวัฒนธรรม จัดงานเฉลิมพระเกียรติสมเด็จพระนางเจ้าสุทิดา พัชรสุธาพิมลลักษณ พระบรมราชินี เนื่องในโอกาสวันเฉลิมพระชนมพรรษา วันที่ 3 มิถุนายน 2565 ทั้งในส่วนกลางและส่วนภูมิภาค เพื่อน้อมสำนึกในพระมหากรุณาธิคุณที่พระองค์ทรงปฏิบัติพระราชกรณียกิจนานัปการ เพื่อประโยชน์สุข ของพสกนิกรชาวไทย
รัฐมนตรีว่าการกระทรวงวัฒนธรรม กล่าวอีกว่า กิจกรรมเฉลิมพระเกียรติสมเด็จพระนางเจ้าฯ พระบรมราชินี ทั้งในส่วนกลางและส่วนภูมิภาค โดยหน่วยงานต่าง ๆ สังกัดวธ. จัดตกแต่งสถานที่ ประดับธงชาติคู่กับธงพระนามาภิไธย ส.ท. จัดตั้งโต๊ะหมู่บูชาประดิษฐานพระฉายาลักษณ์พร้อมเครื่องราชสักการะ ซึ่งในส่วนกลางจัดกิจกรรม ได้แก่ สำนักงานปลัดกระทรวงวัฒนธรรมจัดทำวีดิทัศน์และนิทรรศการเฉลิมพระเกียรติฯ จัดพิธีเจริญพระพุทธมนต์ พิธีทำบุญตักบาตรถวายพระราชกุศล พิธีถวายพระพรชัยมงคลและลงนามถวายพระพร อีกทั้งมีพิธีปฏิญาณตนเป็นข้าราชการและเจ้าหน้าที่ที่ดี ยึดหลักพอเพียง มีวินัย สุจริต จิตอาสาและกตัญญู ขณะเดียวกันวธ.จัดกิจกรรมวัฒนธรรมอาสาทำความดีทั้งแผ่นดิน ดำเนินการพร้อมกันทั้งส่วนกลางและส่วนภูมิภาค เช่น ปรับปรุงภูมิทัศน์ ปลูกต้นไม้ในพื้นที่โบราณสถานทั่วประเทศ
นายอิทธิพล กล่าวด้วยว่า นอกจากนี้ กรมการศาสนา ได้จัดพิธีเจริญพระพุทธมนต์และถวายภัตตาหารเพลแด่พระภิกษุและสามเณร วันที่ 1 มิถุนายน 2565 ณ วัดโมลีโลกยาราม กรุงเทพฯ และวันที่ 2 พิธีเจริญนวัคคหายุสมธัมม์เฉลิมพระเกียรติฯ ณ วัดราชประดิษฐสถิตมหาสีมาราม กรุงเทพฯ กรมศิลปากรจัดการแสดงคอนเสิร์ตบทเพลงเทิดพระเกียรติฯออนไลน์ วันที่ 27 พฤษภาคม และ 3 มิถุนายน 2565 ณ โรงละครแห่งชาติ กรมส่งเสริมวัฒนธรรม จัดการแสดงคอนเสิร์ตเฉลิมพระเกียรติฯ ของมูลนิธิรอยัลแบงค์คอกซิมโฟนีออร์เคสตร้าในพระอุปถัมภ์ วันที่ 2 มิถุนายน 2565 ณ หอประชุมใหญ่ ศูนย์วัฒนธรรมแห่งประเทศไทย ขณะเดียวกัน ในส่วนภูมิภาคจัดกิจกรรมเฉลิมพระเกียรติฯ เช่น พิธีเจริญพระพุทธมนต์สมโภชพระเจดีย์หรือพระพุทธรูปสำคัญประจำจังหวัด นิทรรศการเผยแพร่พระราชประวัติและพระราชกรณียกิจ กิจกรรมวัฒนธรรมอาสา ทำความดีทั้งแผ่นดิน ทั้งนี้ วธ.ขอเชิญชวนประชาชนร่วมลงนามถวายพระพรสมเด็จพระนางเจ้าฯ พระบรมราชินี เนื่องในโอกาสวันเฉลิมพระชนมพรรษา วันที่ 3 มิถุนายน 2565 ผ่านระบบออนไลน์ที่เว็บไซต์หน่วยงานราชการในพระองค์ www.royaloffice.th ระหว่างวันที่ 2 - 4 มิถุนายน 2565 และร่วมกิจกรรมเฉลิมพระเกียรติฯ เพื่อแสดงออกถึงความจงรักภักดีและน้อมสำนึกในพระมหากรุณาธิคุณของสมเด็จพระนางเจ้าฯ พระบรมราชินี
วันศุกร์ที่ 8 เมษายน 2565
วันคล้ายวันสถาปนากระทรวงกลาโหม ครบรอบ ๑๓๕ ปี วันที่ ๘ เมษายน ๒๕๖๕
ในวันศุกร์ที่ ๘ เมษายน ๒๕๖๕ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานในการจัดงานวันคล้ายวันสถาปนากระทรวงกลาโหม ครบ ๑๓๕ ปี โดยมีลำดับพิธีดังนี้
​เวลา ๐๗.๐๐ น. พิธีถวายสักการะ และสักการะสิ่งศักดิ์สิทธิ์ ในศาลาว่าการกลาโหม ได้แก่ เจ้าพ่อหอกลอง พระบวรฉายาสาทิสลักษณ์พระบาทสมเด็จพระปิ่นเกล้าเจ้าอยู่หัว พระบรมรูปหล่อพระบาทสมเด็จพระจุลจอมเกล้าเจ้าอยู่หัว พระรูปจอมพลสมเด็จพระราชปิตุลาบรมพงศาภิมุข เจ้าฟ้าภาณุรังสีสว่างวงศ์ฯ รูปหล่อ จอมพลและมหาอำมาตย์เอกเจ้าพระยาสุรศักดิ์มนตรี (เจิม-แสง-ชูโต)
​จากนั้นเวลา ๐๗.๓๐ น. นายกรัฐมนตรีและรัฐมนตรีว่าการกระทรวงกลาโหม ได้เป็นประธาน ในพิธีสงฆ์ (พระสงฆ์ ๑๐ รูป) ณ ห้องพินิตประชานาถ ในศาลาว่าการกลาโหม
วันที่ ๘ เมษายน ของทุกปี เป็นวันคล้ายวันสถาปนากระทรวงกลาโหม ซึ่งได้ถือกำเนิดขึ้นด้วย พระมหากรุณาธิคุณ และพระปรีชาญาณของพระบาทสมเด็จพระจุลจอมเกล้าเจ้าอยู่หัว ในปีพุทธศักราช ๒๕๖๕ นี้ นับเป็นเวลา ๑๓๕ ปี ที่เหล่าข้าราชการกระทรวงกลาโหมได้ยืนหยัดเพื่อพิทักษ์รักษาและเทิดทูนสถาบันพระมหากษัตริย์ ปกป้องอธิปไตยของประเทศชาติและรักษาความสงบสุขของพี่น้องประชาชน​ นับตั้งแต่อดีตถึงปัจจุบัน กระทรวงกลาโหมได้มีการพัฒนาและปรับปรุงโครงสร้างกองทัพ ให้มีความพร้อมสามารถรับมือกับภัยคุกคาม และภัยพิบัติได้ในทุกรูปแบบ ทั้งในปัจจุบันและอนาคต โดยการพัฒนาขีดความสามารถด้านไซเบอร์ และอวกาศ การนำเทคโนโลยีดิจิทัลเข้ามาใช้ในการพัฒนาระบบงานของกระทรวงกลาโหม เพื่อการบริหารจัดการด้านความมั่นคง ตลอดจนการเสริมสร้างขีดความสามารถด้านการวิจัยพัฒนาวิทยาศาสตร์เทคโนโลยี และอุตสาหกรรมป้องกันประเทศ พร้อมทั้งสนับสนุนรัฐบาลในการป้องกันและแก้ไขปัญหาด้านความมั่นคงที่ส่งผลกระทบต่อความเป็นอยู่ของพี่น้องประชาชน และความสงบสุขของบ้านเมืองมาอย่างต่อเนื่อง โดยมีกรอบการพัฒนาตามยุทธศาสตร์ชาติ แผนแม่บทภายใต้ยุทธศาสตร์ชาติ และแผนการปฏิรูปประเทศ เพื่อให้บรรลุเป้าหมายสำคัญในภาพรวม คือ “ประเทศชาติมั่นคง ประชาชนมีความสุข”
​​นอกจากนี้ กระทรวงกลาโหมยังได้ดำเนินกิจกรรมโครงการจิตอาสาพระราชทาน “เราทำความ ดี ด้วยหัวใจ” ของพระบาทสมเด็จพระเจ้าอยู่หัว มาดำเนินการร่วมกับส่วนราชการ ภาคเอกชน และประชาชนใน ทุกภาคส่วน เพื่อประโยชน์ต่อส่วนรวมและร่วมพัฒนาชีวิตความเป็นอยู่ของประชาชนให้ดีขึ้น กระทรวงกลาโหมขอให้คำมั่นสัญญาว่าจะยึดมั่นและธำรงไว้ซึ่งภารกิจในการรักษาสถาบันชาติ ศาสนา และพระมหากษัตริย์ ร่วมกันกับ ทุกภาคส่วน ในการรักษาความมั่นคงปลอดภัยของชาติ และนำมาซึ่งความผาสุกของพี่น้องประชาชน อย่างเต็มขีดความสามารถ
#กลาโหม135ปี
วันพฤหัสบดีที่ 7 เมษายน 2565
กำหนดอัตราการจ่ายเงินบำเหน็จชราภาพเพิ่มให้แก่ผู้ประกันตน
.....
ที่ประชุม ครม. (5 เม.ย. 65) อนุมัติหลักการร่างกฎกระทรวงกำหนดหลักเกณฑ์วิธีการและระยะเวลาและอัตราการจ่ายประโยชน์ทดแทนในกรณีชราภาพเป็นการเฉพาะในช่วงที่มีการลดอัตราเงินสมทบ (ฉบับที่ ..) พ.ศ. …. กำหนดอัตราการจ่ายเงินบำเหน็จชราภาพเพิ่ม 2.95% ของค่าจ้าง ให้แก่ผู้ประกันตนในช่วงที่มีการลดอัตราเงินสมทบ 3 เดือน (1 พ.ค. - 31 ก.ค. 65)
.
เนื่องจากมาตรการลดการส่งเงินสมทบ 3 เดือน ส่งผลให้ผู้ประกันตนบางส่วนได้รับเงินบำเหน็จชราภาพลดลงตามการคำนวณจากเงินที่มีการจ่ายเข้ากองทุน รัฐบาลจึงเสนอร่างกฎกระทรวงฉบับนี้ขึ้น เพื่อให้มีอัตราการจ่ายเงินบำเหน็จชราภาพเพิ่มขึ้น
.
อ่านเพิ่มเติม คลิกhttps://www.thaigov.go.th/news/contents/details/53313
#ไทยคู่ฟ้า#ร่วมต้านโควิด19
-------------------
วันจันทร์ที่ 21 มิถุนายน 2564
การทางพิเศษแห่งประเทศไทย เตรียมลดค่าผ่านทาง ด่านอาจณรงค์ 1
การทางพิเศษแห่งประเทศไทย กระทรวงคมนาคม และ BEM ร่วมปฏิบัติตามเงื่อนไขสัญญาสัมปทานฯ โครงการทางด่วนขั้นที่ 2 โดยการลดค่าผ่านทางพิเศษ ที่ด่านอาจณรงค์ 1
การทางพิเศษแห่งประเทศไทย กระทรวงคมนาคม และบริษัท ทางด่วนและรถไฟฟ้ากรุงเทพ จำกัด (มหาชน) หรือ BEM ร่วมปฏิบัติตามเงื่อนไขสัญญาสัมปทานฯ โครงการทางด่วนขั้นที่ 2 โดยการลดค่าผ่านทางพิเศษ ที่ด่านอาจณรงค์ 1 จากทางพิเศษฉลองรัช เข้าทางด่วนขั้นที่ 1 ไปบางนา ในอัตรา 25 บาท ต่อเที่ยว สำหรับรถทุกประเภท
ส่งผลให้รถแต่ละประเภทที่ใช้บริการในเส้นทางดังกล่าว มีอัตราค่าผ่านทางพิเศษดังนี้
1.รถ 4 ล้อ อัตราค่าผ่านทางพิเศษปกติ 50 บาท ปรับลดเหลือ 25 บาท
2.รถ 6 – 10 ล้อ อัตราค่าผ่านทางพิเศษปกติ 75 บาท ปรับลดเหลือ 50 บาท
3. รถ มากกว่า 10 ล้อ อัตราค่าผ่านทางพิเศษปกติ 110 บาท ปรับลดเหลือ 85 บาท
ซึ่งจะเริ่มให้ส่วนลด ตั้งแต่วันที่ 1 กรกฎาคม 2564 - วันที่ 31 ธันวาคม 2565
การทางพิเศษจึงขอเชิญชวนให้ผู้ใช้ทางพิเศษ กรุณาเตรียมเงินให้พอดีกับค่าผ่านทางพิเศษ เพื่อความรวดเร็วและลดปัญหาการจราจรหนาแน่นบริเวณหน้าด่านเก็บค่าผ่านทางฯ หรือท่านที่ใช้รถ 4 ล้อ สามารถเปลี่ยนมาใช้ระบบ Easy Pass ซึ่งลดราคาค่าเติมเงินสำรองในบัตร ขั้นต่ำ จากเดิม 500 บาท เหลือเพียง 300 บาทเท่านั้น โดยสมัครได้หลายช่องทาง เช่น สมัครด้วยตัวเองที่
- ศูนย์บริการลูกค้า Easy Pass เปิดบริการทุกวันจันทร์ – วันศุกร์ (เว้นวันหยุดราชการ) ระหว่างเวลา 08.30 น. - 15.30 น.
- อาคารด่านเก็บค่าผ่านทางพิเศษ ทุกสายทาง
เปิดบริการทุกวัน เวลา 05.00 น. - 22.00 น.
- หรือสมัครผ่านแอปพลิเคชั่น TrueMoney Wallet
ส่วนวิธีการเติมงานสำรองในบัตร Easy Pass ก็มีให้เลือกหลายวิธี ยกเว้นการเติมเงินที่ตู้เก็บเงินของช่องเก็บค่าผ่านทางพิเศษ
สอบถามข้อมูลเพิ่มเติมได้ที่ศูนย์บริการข้อมูลผู้ใช้ทางพิเศษ (EXAT Call Center) โทร 1543 ตลอด 24 ชั่วโมง
วันพฤหัสบดีที่ 23 ธันวาคม 2564
งานศึกษามหาวิทยาลัยออกซ์ฟอร์ดชี้วัคซีนแอสตร้าเซนเนก้าใช้เป็นเข็มกระตุ้น เพิ่มภูมิคุ้มกันป้องกันสายพันธุ์โอมิครอนได้
งานศึกษามหาวิทยาลัยออกซ์ฟอร์ดชี้วัคซีนแอสตร้าเซนเนก้าใช้เป็นเข็มกระตุ้น เพิ่มภูมิคุ้มกันป้องกันสายพันธุ์โอมิครอนได้  ตอกย้ำรัฐบาลโดยกระทรวงสาธารณสุขตัดสินใจถูกต้องเลือกเป็นวัคซีนหลักฉีดให้ประชาชน
วันนี้ 23 ธ.ค.64 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า นายอนุทิน ชาญวีรกูล รองนายกรัฐมนตรีและรมว.สาธารณสุข ได้รับรายงานว่า วันนี้(23 ธ.ค. 64)  บริษัท แอสตร้าเซนเนก้าได้เผยแพร่ข้อมูลการศึกษาจากห้องปฏิบัติการของมหาวิทยาลัยออกซ์ฟอร์ด บ่งชี้ว่าการฉีดวัคซีนป้องกันโควิด-19 ของแอสตร้าเซนเนก้าเป็นวัคซีนกระตุ้นเข็มที่ 3 สามารถเพิ่มระดับภูมิคุ้มกันต่อโควิด-19 สายพันธุ์โฮมิครอนได้
ทั้งนี้ งานศึกษาของมหาวิทยาลัยออกซ์ฟอร์ด ยังระบุว่าการฉีดวัคซีนแอสตร้าเซนเนก้า เป็นเข็มกระตุ้นนั้นได้สร้างภูมิคุ้มกันให้แก่ผู้ได้รับวัคซีนในระดับที่สูงกว่าผู้ที่เคยติดเชื้อและหายป่วยได้เอง ซึ่งที่ผ่านมาได้มีงานศึกษาหลายชิ้นยืนยันถึงประสิทธิภาพของวัคซีนแอสต้าเซนเนก้า โดยการฉีดแอสตร้าเซนเนก้า 2 โดส ก็สามารถป้องกันไวรัสสายพันธุ์เดลต้าซึ่งเป็นสายพันธุ์ที่แพร่ไปทั่วโลกในช่วงก่อนหน้านี้ได้ดี
ทั้งนี้ รองนายกรัฐมนตรีและรมว.สาธารณสุข ยินดีที่วัคซีนที่ได้ตัดสินใจเลือกเป็นวัคซีนหลักของประเทศไทยตั้งแต่แรกเริ่ม เป็นวัคซีนที่มีประสิทธิภาพสามารถป้องกันโควิด-19 สายพันธุ์โอมิครอนได้  ซึ่งเป็นการตอกย้ำว่ารัฐบาลโดยกระทรวงสาธารณสุขได้ศึกษาและทำงานอย่างหนักเพื่อเลือกวัคซีนที่ดีที่สุดสำหรับคนไทย  ซึ่งการที่ขณะนี้แอสตร้าเซนเนก้าอยู่ระหว่างการพัฒนาประสิทธิภาพของวัคซีนให้เพิ่มขึ้นอย่างต่อเนื่อง โดยเฉพาะที่เกี่ยวข้องกับการต่อต้านเชื้อไวรัสสายพันธุ์โอไมครอนนี้ รัฐบาลได้มีข้อตกลงกับบริษัทผู้ผลิตว่า สำหรับวัคซีนที่จัดส่งให้แก่ประเทศไทยนั้น จะต้องเป็นวัคซีน Generation ใหม่ที่ผ่านการวิจัยและมีประสิทธิภาพสูงสุด
“รัฐบาลโดยกระทรวงสาธาราณสุขยังคงเดินหน้าจัดหาวัคซีนโควิด-19 ที่มีประสิทธิภาพสำหรับประชาชนทั่วประเทศ ซึ่งตามแผนการจัดหาในปี 2565 ที่ 120 ล้านโดส โดยมีวัคซีนแอสตร้าเซนเนก้าเป็นวัคซีนหลัก จำนวน 60 ล้านโดส  ซึ่งมีข้อตกลงว่าจะเปลี่ยนเป็นวัคซีน Generation ใหม่ที่รองรับการกลายพันธุ์ของไวรัสทันทีที่งานวิจัยต่างๆเสร็จสิ้น รัฐบาลจึงขอเชิญชวนประชาชนเข้ารับวัคซีนเพื่อเพิ่มภูมิคุ้มกันให้ตนเอง ครอบครัวและสังคมและขอให้มั่นใจว่าวัคซีนโควิด-19 ที่รัฐบาลจัดหาเป็นวัคซีนที่มีประสิทธิภาพ” น.ส.ไตรศุลี กล่าว
วันพุธที่ 14 กรกฎาคม 2564
รฟม. มอบอาหารและเครื่องดื่มให้แก่เจ้าหน้าที่ผู้ปฏิบัติงาน ณ ศูนย์ฉีดวัคซีนกลางบางซื่อ
อาหาร จำนวน 700 กล่อง และน้ำดื่ม จำนวน 8,400 ขวด
วันที่ 14 กรกฎาคม 2564 2564 นางสาวจิรฐา วัฒนประดิษฐ์ ผู้อำนวยการสำนักสื่อสารองค์กร การรถไฟฟ้าขนส่งมวลชนแห่งประเทศไทย (รฟม.) เป็นผู้แทน รฟม. มอบอาหาร จำนวน 700 กล่อง และน้ำดื่ม จำนวน 8,400 ขวด ให้แก่เจ้าหน้าที่ผู้ปฏิบัติงาน ณ ศูนย์ฉีดวัคซีนกลางบางซื่อ โดยมี นางจตุพร เนียมสุข ผู้ช่วยปลัดกระทรวงคมนาคม เป็นผู้รับมอบ ทั้งนี้ เพื่อเป็นการสนับสนุนและส่งมอบกำลังใจให้แก่เจ้าหน้าที่ผู้ปฏิบัติงานในช่วงสถานการณ์การแพร่ระบาดของเชื้อไวรัส COVID–19 ทั้งยังเป็นส่วนหนึ่งของกิจกรรมเพื่อสังคม ที่ รฟม. ได้จัดขึ้นเป็นประจำอย่างต่อเนื่อง ติดตามรายละเอียดและข้อมูลข่าวสารเพิ่มเติมได้ที่เว็บไซต์ รฟม. www.mrta.co.th และเฟซบุ๊กแฟนเพจการรถไฟฟ้าขนส่งมวลชนแห่งประเทศไทย หรือ Call Center รฟม. โทร. 0 2716 4044
วันจันทร์ที่ 27 ธันวาคม 2564
โฆษกรัฐบาล เผย “นายกฯ” ขอผู้ประกอบการ/ประชาชน เห็นความสำคัญของการตรวจ ATK เพื่อคัดกรองเบื้องต้นทั้งก่อนและหลังเข้าร่วมกิจกรรม
โฆษกรัฐบาล เผย “นายกฯ” ขอผู้ประกอบการ/ประชาชน เห็นความสำคัญของการตรวจ ATK เพื่อคัดกรองเบื้องต้นทั้งก่อนและหลังเข้าร่วมกิจกรรม รัฐบาลทำงานอย่างเต็มที่ในการคุมการแพร่ระบาดและเดินหน้าเศรษฐกิจ พร้อมสั่งการเข้มงวดตรวจคัดกรองผู้เดินทางเข้าประเทศ
วันที่ 27 ธันวาคม 2564 นายธนกร วังบุญคงชนะ โฆษกประจำสำนักนายกรัฐมนตรี เผยพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมติดตามสถานการณ์โควิด-19 รายวัน พบว่า ในช่วงสัปดาห์ที่ผ่านมาและคาดว่าถึงสิ้นปีนี้ คนจำนวนมากจะมีแผนเข้าร่วมกิจกรรม งานรื่นเริง ทำให้มีการรวมกลุ่มของมาก เป็นระยะเวลานานในช่วงหนึ่ง จึงฝากเชิญชวนประชาชนเห็นความสำคัญในการตรวจ ATK เพื่อเป็นคัดกรองเบื้องต้นทั้งก่อนและหลังเข้าร่วมกิจกรรม หากเป็นกลุ่มเสี่ยงหรือสงสัย ก็สามารถตรวจ ATK ได้ 2-3 วัน/ครั้ง ทั้งนี้ เพื่อความปลอดภัยของตนเองและบุคคลรอบข้าง พร้อมกำชับถึงเอกชน ผู้ประกอบการ ผู้จัดงานทุกประเภทในช่วงนี้ ไม่ว่าจะเป็นงานบุญ งานรื่นเริง งานรวมญาติภายในครอบครัว โดยเฉพาะกิจการและกิจกรรมที่มีความเสี่ยง เช่น ร้านอาหารที่ผู้ใช้บริการสามารถดื่มสุราในช่วงเทศกาลปีใหม่ ในวันที่ 31 ธ.ค. 64 จนถึงเวลา 01.00 น. ขอให้ช่วยรัฐบาลด้วยการปฏิบัติ COVID Free Setting และยึดมาตรการส่วนบุคคล แบบ Universal Prevention อย่างเคร่งครัด โดยต้องระลึกตลอดเวลา “อย่าประมาท การ์ดอย่าตก” เพื่อให้เราทุกคนสามารถผ่านช่วงเวลาเปลี่ยนผ่านของไวรัสโควิด-19 สายพันธุ์ต่าง ๆ นี้ให้ได้ พร้อมกันนี้ นายกรัฐมนตรียังฝากขอบคุณผู้ประกอบการ ภาคเอกชนทุกฝ่ายที่ให้ความร่วมมือ ยึดหลักมาตรการ ศบค. อย่างเคร่งครัด ตลอดระยะเวลาที่ผ่านมา พร้อมยืนยันว่า รัฐบาลมุ่งมั่นทำงานอย่างเต็มที่ และจะทำให้ดีกว่าเดิม ในการควบคุมการแพร่ระบาดและเดินหน้าเศรษฐกิจไปพร้อมกัน เพราะความมั่นคงด้านสุขภาพของประชาชน คือ ความมั่นคงของประเทศ
สำหรับวันนี้ พบผู้ติดเชื้อโควิด-19 รายใหม่ 2,437 ราย จำแนกเป็น ผู้ป่วยจากระบบเฝ้าระวังฯ 2,307 ราย ผู้ป่วยจากการค้นหาเชิงรุก 20 ราย ผู้ป่วยภายในเรือนจำ/ที่ต้องขัง 18 ราย ผู้ป่วยมาจากต่างประเทศ 92 รายและมียอดผู้ที่หายป่วยกลับบ้านแล้ว 3,845 ราย ผู้เสียชีวิต 18 ราย ซึ่งเป็นการตัวเลขผู้เสียชีวิตต่ำสุดในรอบ 6 เดือน ทั้งนี้ ตั้งแต่วันที่ 1-25 ธันวาคม 2564 มีผู้เดินทางเข้าประเทศผ่านท่าอากาศยานสะสม 228,534 ราย ซึ่งทุกรายได้ปฏิบัติตามระบบการตรวจหาเชื้อของกระทรวงสาธารณสุขแล้ว มีการตรวจพบการติดเชื้อในระบบ Test & Go 416 ราย คิดเป็น 0.21% ระบบ Sandbox 64 ราย คิดเป็น 0.22% และระบบ Quarantine 166 ราย คิดเป็น 3.50% รวมทั้งหมด 646 ราย คิดเป็น 0.28% จากผู้ที่เดินทางเข้าประเทศทั้งหมด
นายธนกร ยังกล่าวว่า นายกรัฐมนตรีในนามผู้อำนวยการศูนย์บริหารสถานการณ์โควิด-19 ได้สั่งการให้หน่วยงานที่เกี่ยงข้องด้านสุขภาพและความั่นคง เตรียมตรวจความพร้อมของสถานที่ อุปกรณ์ บุคลากร ซักซ้อมระบบคัดกรอง แยกผู้ป่วย และการรายงานระบบข้อมูลตลอด 24 ชั่วโมง อย่างเป็นระบบ รวมทั้งให้ ติดตามการเฝ้าระวังสำหรับผู้ที่เดินทางมาจากต่างประเทศทางท่าอากาศยานอย่างเข้มงวด เพื่อลดความเสี่ยงการนำเข้าเชื้อไวรัสให้มากที่สุดด้วย
------------------------------
วันเสาร์ที่ 6 พฤศจิกายน 2564
กรมการขนส่งทางราง เปิดเผยข้อมูลตัวเลขผู้โดยสารระบบขนส่งทางราง
ในช่วงสัปดาห์วันทำงานแรกหลังจากรัฐบาลประกาศเปิดประเทศ
กรมการขนส่งทางราง (ขร.) กระทรวงคมนาคม เปิดเผยจำนวนผู้โดยสารในระบบขนส่งทางราง ทั้งในระบบรถไฟฟ้า (MRT BTS ARL) และรถไฟระหว่างเมือง (SRT) ในช่วงสัปดาห์แรกของการทำงาน (ตั้งแต่วันจันทร์ที่ 1 ถึงวันศุกร์ที่ 5 พฤศจิกายน 2564) หลังการประกาศเปิดประเทศ จะเห็นได้ว่าผู้โดยสารมีอัตราสูงขึ้น เฉลี่ยวันละประมาณ 6 แสนคน/วัน (ภาพที่ 1) เทียบกับสัปดาห์ก่อนหน้าการประกาศเปิดประเทศที่ผู้โดยสารจะมีอัตรเฉลี่ยอยู่ที่ 3-4 แสนคน/วัน (ภาพที่ 2) เห็นได้ชัดว่าการที่รัฐบาลเปิดให้ทำกิจกรรมต่างๆได้แล้วนั้น ระบบขนส่งทางรางมีผลต่อการเดินทางในชีวิตประจำวันเป็นอย่างมาก และ ขร. คาดว่าหลังจากนี้จำนวนตัวเลขผู้โดยคงจะมีการอัตราสูงขึ้นอย่างต่อเนื่อง
ทั้งนี้ ขร. ยังมีการออกประกาศมาตรการพึงปฏิบัติการจัดการระบบขนส่งทางรางภายใต้ประกาศสถานการณ์ฉุกเฉินทุกเขตท้องที่ทั่วราชอาณาจักร เพื่อควบคุมการแพร่ระบาดของเชื้อไวรัสโคโรนา 2019 (COVID-19) อย่างต่อเนื่องเพื่อให้หน่วยงานผู้ให้บริการระบบขนส่งทางรางยังคงคุมเข้มเรื่องมาตรการความปลอดภัยให้ผู้มาใช้บริการระบบขนส่งทางราง รวมทั้งขอความร่วมมือผู้โดยสารให้ปฏิบัติตามมาตรการสาธารณะสุขและ ขร. อาทิเช่น สวมหน้ากากตลอดการเข้าใช้ระบบขนส่งทางราง เว้นระยะห่างอย่างเหมาะสม ล้างมือด้วยเจลแอลกอฮอล์อยู่สม่ำเสมอ เพื่อป้องกันการติดเชื้อ COVID - 19
วันอังคารที่ 15 มิถุนายน 2564
ไฟเขียว! เพิ่มสภาพคล่องกองทุนแก้หนี้ครู
....
ตามปกติของ กองทุนหมุนเวียนต่างๆ จะต้องส่งกำไรส่วนเกินในแต่ละปีบัญชี กลับเข้าคลังเพื่อเป็นรายได้แผ่นดิน แต่สำหรับปีนี้ รัฐบาลมีนโยบายเร่งช่วยเหลือและแก้ไขปัญหาหนี้สินของข้าราชการครูและบุคลากรทางการศึกษา ที่ประชุม ครม. จึงมีมติเห็นชอบให้
.
กองทุนหมุนเวียนเพื่อแก้ไขหนี้สินข้าราชการครู ส่งกำไรของปีบัญชี 2562 กลับเข้าคลังแค่ 350 ล้านบาท จากจำนวนเต็ม 590.67 ล้านบาท เพื่อให้กองทุนมีเงินใช้หมุนเวียน 240.67 ล้านบาท จะได้ช่วยเหลือครูและบุคลากรทางการศึกษาได้เพิ่มขึ้น
.
สำหรับ ข้าราชการครูและบุคลากรทางการศึกษาที่ต้องการยืมเงินจากกองทุน ไปปลดหนี้ สามารถกู้ยืมได้คนละไม่เกิน 500,000 บาท อัตราดอกเบี้ยร้อยละ 4 ต่อปี ผ่อนชำระคืนภายใน 12 ปี (144 งวด) โดยยื่นคำขอกู้ได้ที่หน่วยงานต้นสังกัดของตนเอง
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันเสาร์ที่ 19 มีนาคม 2565
ข่าวดีผู้ประกันตน!! รมว.สุชาติ ขับเคลื่อน 3 ขอ ใกล้ความจริงแล้ว
...
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึงความคืบหน้าการปรับปรุงแก้ไขสิทธิประโยชน์กองทุนประกันสังคมกรณีชราภาพ “3 ขอ” ได้แก่ ขอเลือก ขอกู้ และขอคืนว่า ตามที่ท่าน พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมเป็นห่วงพี่น้องผู้ประกันตนที่ได้รับความเดือดร้อนจากผลกระทบสถานการณ์การแพร่ระบาดของโควิด -19 ซึ่งส่งผลต่อความเป็นอยู่ของลูกจ้าง และมีผู้ประกันตนบางส่วนได้ออกมายื่นข้อเสนอขอ"เงินชราภาพ"คืนก่อนอายุครบกำหนด หรือที่รู้จักกันในชื่อ "สิทธิประโยชน์ชราภาพ 3 ขอ"จึงได้ให้กระทรวงแรงงานไปปรับปรุงแก้ไขกฎหมายเพื่อให้หน่วยงานที่เกี่ยวข้องพิจารณานั้น ในเรื่องนี้ตนได้ขานรับนโยบายดังกล่าว และให้มีการดำเนินการอย่างต่อเนื่อง รวมทั้งประชาสัมพันธ์ชี้แจงความคืบหน้าเป็นระยะ ซึ่งล่าสุด สำนักเลขาธิการคณะรัฐมนตรีขอให้กระทรวงแรงงานไปดำเนินการตามความเห็นของกระทรวงการคลัง ซึ่งกระทรวงการคลังเห็นว่า สาระสำคัญของร่างพระราชบัญญัติประกันสังคมฉบับนี้ในประเด็น 3 ขอ เป็นการเปลี่ยนแปลงเจตนารมณ์ของการจัดตั้งกองทุนประกันสังคม จึงต้องนำเรื่องดังกล่าวเสนอขอความเห็นชอบจากคณะกรรมการนโยบายการบริหารทุนหมุนเวียน ซึ่งมี รัฐมนตรีว่าการกระทรวงการคลัง เป็นประธานก่อน จึงจะเสนอคณะรัฐมนตรีได้
นายสุชาติ กล่าวต่อว่า ล่าสุดได้รับรายงานว่ารัฐมนตรีว่าการกระทรวงการคลัง จะมีกำหนดการประชุมคณะกรรมการนโยบายการบริหารทุนหมุนเวียน ในวันที่ 1 เมษายน 2565 นี้ โดยขั้นตอนต่อไป หลังจากกระทรวงการคลังประชุมแล้วเสร็จจะได้นำผลการประชุมคณะกรรมการดังกล่าว รายงานให้คณะรัฐมนตรี รับทราบ จากนั้นสำนักเลขาธิการคณะรัฐมนตรีจะนำเรื่อง ร่างพระราชบัญญัติประกันสังคม (ฉบับที่..) พ.ศ. …. เข้าสู่การพิจารณาของคณะรัฐมนตรีเพื่ออนุมัติในหลักการ ตามขั้นตอนของการเสนอกฎหมายต่อไป
วันจันทร์ที่ 18 ตุลาคม 2564
ธปท. และสมาคมธนาคารไทย
ชี้แจงกรณีการตัดเงินที่ผิดปกติผ่านบัตรเครดิตและบัตรเดบิตของลูกค้าจำนวนมาก
ตามที่ปรากฏข่าวพบลูกค้าผู้ถือบัตรเครดิตและบัตรเดบิตจำนวนมากประสบปัญหาการทำรายการชำระเงินโดยที่ไม่ได้ทำธุรกรรมด้วยตนเอง ธนาคารแห่งประเทศไทย และสมาคมธนาคารไทย ได้รับทราบปัญหาและได้ตรวจสอบสถานการณ์ดังกล่าว โดยเบื้องต้นพบว่า มิได้เกิดจากการรั่วไหลของข้อมูลจากธนาคาร แต่เป็นรายการที่เกิดจากการทำธุรกรรมชำระค่าสินค้าและบริการกับร้านค้าออนไลน์ที่จดทะเบียนในต่างประเทศเป็นส่วนใหญ่ และไม่ใช่แอปดูดเงินตามที่ปรากฏเป็นข่าว
ขณะนี้ธนาคารเจ้าของบัตรได้ดำเนินการระงับการใช้บัตรของลูกค้าที่มีรายการผิดปกติ และติดต่อลูกค้า รวมทั้งอยู่ระหว่างดำเนินการตรวจสอบร้านค้าที่มีธุรกรรมที่ผิดปกติเหล่านี้
นอกจากนี้ ลูกค้าที่ตรวจสอบพบความผิดปกติของรายการธุรกรรมด้วยตนเอง สามารถติดต่อคอลเซ็นเตอร์หรือสาขาของธนาคารผู้ออกบัตรเพื่อแจ้งตรวจสอบและยืนยันการทำธุรกรรมในทันที โดยธนาคารจะดูแลแก้ไขปัญหาที่เกิดขึ้น และเร่งคืนเงินให้กับลูกค้าที่ได้รับความเสียหายตามขั้นตอนของธนาคารโดยเร็วต่อไป
ธปท. และสมาคมธนาคารไทย ให้ความสำคัญอย่างยิ่งกับความปลอดภัยในการทำธุรกรรมทางการเงิน และการคุ้มครองข้อมูลส่วนบุคคลของลูกค้า โดยธนาคารพาณิชย์มีระบบการรักษาความมั่นคงปลอดภัยและมีการตรวจสอบการทำธุรกรรมที่ผิดปกติอย่างต่อเนื่อง เมื่อพบรายการที่ผิดปกติ ธนาคารจะแจ้งลูกค้าเพื่อตรวจสอบและยืนยันรายการธุรกรรม และพร้อมจะดูแลลูกค้าด้วยความรับผิดชอบเสมอ
ธนาคารแห่งประเทศไทย
สมาคมธนาคารไทย
17 ตุลาคม 2564
วันจันทร์ที่ 25 กรกฎาคม 2565
​PM instructs Ministry of Public Health and concerned agencies to prepare response plan against monkeypox
​PM instructs Ministry of Public Health and concerned agencies to prepare response plan against monkeypox
July 25, 2022, Government Spokesperson Thanakorn Wangboonkongchana disclosed that Prime Minister and Defense Minister Gen. Prayut Chan-o-cha was reported on Thailand’s monkeypox situation, following an announcement of World Health Organization (WHO) to declare growing monkeypox outbreak the “Public Health Emergency of International Concern (PHEIC)”. According to the report, aside from the case of an infected Nigerian man who had illegally stayed in the country, additional case of monkeypox infection has not been found domestically. It is also confirmed that the Nigerian man has already fled from Thailand.
Nevertheless, the Prime Minister instructed Ministry of Public Health and all other concerned agencies to prepare response plans against possible spread of monkeypox. The Immigration Office has been ordered to conduct close and special monitoring of travelers from the high-risk countries. Ministry of Public Health has also upgraded its monkeypox alert to the national level in a bid to boost public confidence on the country’s health system efficiency. The public is urged to strictly continue their compliance with the universal prevention measures to prevent the spread of both COVID-19 pandemic and the monkeypox.
As of today (July 25, 2022), a total of 1,740 new confirmed cases is reported, all of which were found domestically. The total of 32 deaths and 2,425 recoveries were reported with 23,985 active cases. From January 1, 2022, cumulative number of cases are 2,354,158, and cumulative number of recoveries, 2,353,925. There are 890 active case patients who have developed pneumonia. Cumulative number of vaccinations across the country from February 28, 2021 to July 23, 2022 is 141,182,721 doses (1st shot: 57,101,910 or 82.1% of the total population, 2nd shot: 53,433,998 or 76.8%, and 3rd shot: 30,646,813 doses or 44.1%).
วันจันทร์ที่ 29 พฤศจิกายน 2564
​โฆษกรัฐบาลเผย นายกฯ สั่งเดินหน้าเคลื่อนที่ฉีดวัคซีนให้ประชาชนครบโดส พร้อมตั้งการ์ดป้องกัน "โอไมครอน" ขณะที่ยอดผู้ติดเชื้อและผู้เสียชีวิตต่ำสุดในรอบ 5 เดือน
​โฆษกรัฐบาลเผย นายกฯ สั่งเดินหน้าเคลื่อนที่ฉีดวัคซีนให้ประชาชนครบโดส พร้อมตั้งการ์ดป้องกัน "โอไมครอน" ขณะที่ยอดผู้ติดเชื้อและผู้เสียชีวิตต่ำสุดในรอบ 5 เดือน
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า ขณะนี้สถานการณ์การแพร่ระบาดของโควิด-19 ทั่วโลกกลับมาระบาดซ้ำโดยเฉพาะในทวีปยุโรป แม้หลายประเทศฉีดวัคซีนครบ 2 เข็มครอบคลุมประชากรจำนวนมากแล้วก็ตาม ซึ่งรายงานการฉีดวัคซีนป้องกันโรคโควิด - 19 ทั่วโลก ได้ดำเนินการฉีดแล้ว จำนวน 7,840 ล้านโดส ใน 205 ประเทศ/เขตการปกครอง อัตราการฉีดวัคซีนล่าสุด 34.1 ล้านโดสต่อวัน ขณะนี้ทั่วโลกยังมีความกังวลในเชื้อไวรัสโควิดกลายพันธุ์ตัวใหม่ "โอไมครอน"ที่พบในทวีปแอฟริกาตอนใต้ ที่กลายพันธุ์หลายตำแหน่ง ถูกจัดอยู่ในกลุ่มที่รุนแรงสุด เปลี่ยนแปลงหนามมากกว่าเดลต้าถึง 3.5 เท่า สามารถหลบภูมิคุ้มกันได้ ทำให้ติดเชื้อได้เร็วขึ้น ในส่วนของประเทศไทย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้สั่งการให้หน่วยงานที่เกี่ยวข้องทั้งด้านสาธารณสุข ความมั่นคง คมนาคม การท่องเที่ยว เฝ้าระวังและกลั่นกรองเป็นพิเศษไม่ให้เชื้อโควิดสายพันธุ์โอไมครอน เข้าประเทศไทยได้ โดยล่าสุด ได้มีมาตรการห้าม 8 ประเทศ ที่มีการพบและเสี่ยงต่อการแพร่ระบาดของสายพันธุ์ดังกล่าวเดินทางเข้าประเทศไทยแล้ว ได้แก่ บอตสวานา เอสวาตีนี เลโซโท มาลาวี โมซัมบิก นามิเบีย ซิมบับเว แอฟริกาใต้
โฆษกประจำสำนักนายกรัฐมนตรี กล่าวเพิ่มเติมว่าในส่วนของประเทศไทย ขณะนี้ภาพรวมแผนการบริหารจัดการและการฉีดวัคซีนโควิด-19 ไทยเป็นไปด้วยความเรียบร้อย รัฐบาลเร่งเดินหน้าฉีดวัคซีนให้กับทุกคนทุกพื้นที่ วัคซีนมีเพียงพอสำหรับคนไทยทั้งประเทศ และทุกชนิดผ่านการอนุมัติโดย องค์การอนามัยโลก (WHO) และสำนักงานคณะกรรมการอาหารและยา (อย.) ของไทย สามารถสร้างภูมิต้านทานป้องกันโควิด-19 ที่มีอาการได้ถึง 80-90% สามารถสร้างภูมิต้านทานป้องกันโควิด-19 เห็นผลลัพธ์ในการลดอาการติดเชื้อรุนแรงหรือป่วยหนักได้เป็นอย่างดี โดยวันนี้ยอดผู้ติดเชื้อลดเหลือ 4,753 ราย และยอดผู้เสียชีวิต ลดเหลือจำนวน 27 ราย ซึ่งถือว่าต่ำสุดในรอบ 5 เดือนที่ผ่านมา อัตราการเสียชีวิตลดลงเหลือ 0.99% ยอดผู้ป่วยที่กำลังรับการรักษาอยู่ที่ประมาณ 7 หมื่นราย จำนวนเตียงรักษามีปริมาณที่เพียงพอ ขณะนี้มีการใช้เตียงเพียง 1 ใน 3 เท่านั้น โดยข้อมูลการฉีดวัคซีนตั้งแต่วันที่ 28 ก.พ. 2564 - 28 พ.ย.2564 (23.25 น.) มีการฉีดวัคซีนสะสม 92,320,021 โดส แบ่งเป็นเข็มที่ 1 สะสม 48 ล้านราย เข็มที่ 2 สะสม 41 ล้านราย เข็มที่ 3 สะสม 3.3 ล้านราย
"สัปดาห์นี้เป็นสัปดาห์แห่งการฉีดวัคซีน สู่เป้าหมาย 100 ล้านโดส เชิญชวนประชาชนเข้ารับการฉีดวัคซีนป้องกันโรคโควิด-19 ให้ครบโดส เพื่อสร้างภูมิคุ้มกันหมู่ ท่านนายกฯ ได้กำชับให้สำนักงานสาธารณสุขจังหวัดเดินหน้าเคลื่อนที่ฉีดวัคซีนให้ประชาชนไทยในทุกพื้นที่ ขอความร่วมมือประชาชนทุกคนเข้ารับวัคซีน เพื่อสร้างภูมิคุ้มกันและความปลอดภัยให้ตัวเองและครอบครัว ร่วมกันเดินหน้าสร้างภูมิคุ้มกันหมู่ ตั้งการ์ดป้องกันเชื้อโควิด-19 พร้อมขับเคลื่อนเศรษฐกิจ ภาคธุรกิจการท่องเที่ยว รับการเปิดประเทศต่อไป"นายธนกรฯ กล่าว
............................
วันอังคารที่ 7 มิถุนายน 2565
The cabinet met on May 30, 2022
The cabinet met on May 30, 2022. Some of the resolutions are as follows:
Title: Interest subsidy scheme for sugarcane farmers
The cabinet approved interest subsidy scheme for sugarcane farmers, as proposed by Ministry of Industry. The scheme will support farmers under the Bank for Agriculture and Agricultural Cooperatives (BAAC)’s 3-year soft loan scheme (2022-2024), worth 2 billion Baht/year (the total of 6 billion Baht), for solving drought problem and purchasing agricultural machinery. The Government will subsidize 3% of the interest rate. The Prime Minister also disclosed that Agri – Map will be used to enhance sugarcane farming efficiency. The cabinet also approved amendment of the regulation of Cane and Sugar Board on registration of sugarcane institutions to streamline operation and enhance competitiveness.
Title: “National Thai Textile Day”
The cabinet agreed with Ministry of Culture’s proposal to declare August 12 of each year as “National Thai Textile Day” on occasion of the 90th birthday anniversary of Her Majesty Queen Sirikit, the Queen Mother on August 12, 2022. The declaration of “National Thai Textile Day” is aimed to remember Her Majesty’s great contributions and endless benevolence on promotion of Thai textile and local textile production and design in every province, which has created employment and generated revenues of the local people, leading to their better livelihood. The use of Thai traditional textiles has also contributed to the conservation of national culture and local wisdom in textiles and helped promote Thai textiles in the international markets.
Title: Draft outcome documents of the Prime Minister of the Lao People’s Democratic Republic’s official visit to Thailand
The cabinet approved the draft Five-Year Action Plan on Thai – Lao Strategic Partnership for Growth and Sustainable Development (2022 – 2026), on occasion of the Prime Minister of the Lao People’s Democratic Republic’s official visit to Thailand. Deputy Prime Minister and Minister of Foreign Affairs or a representative was authorized to sign the document together with Lao PDR Minister of Foreign Affairs on June 1, 2022. Should there be an amendment in parts that are not gist nor against national interest, Ministry of FOeign Affairs may proceed and inform the cabinet later. This is as proposed by Ministry of Foreign Affairs.
Gist
The draft Thai – Lao Strategic Partnership for Growth and Sustainable Development (2022 – 2026) is developed with an aim to elevate relations and cooperation between the two countries to a “Strategic Partnership for Growth and Sustainable Development”. Key areas of cooperation include: 1) strong and stable politics, 2) economic cooperation for stable and sustainable recovery, 3) sustainable development, and 4) closer people-to-people relations.
The official visit of the Lao PDR Prime Minister will be an opportunity for the two countries to discuss a broad range of issues covering all dimensions of Thai-Lao relations in an atmosphere of friendship, which will benefit the people of both countries.
วันศุกร์ที่ 17 มิถุนายน 2565
รัฐมนตรีว่าการกระทรวงยุติธรรม แก้หนี้เมืองโอ่งมังกร คนแห่ร่วมงานแน่น สาวเฮได้ลดยอดผ่อน 15 ปีงวดละ 570 บาท
รัฐมนตรีว่าการกระทรวงยุติธรรม แก้หนี้เมืองโอ่งมังกร คนแห่ร่วมงานแน่น สาวเฮได้ลดยอดผ่อน 15 ปีงวดละ 570 บาท พร้อมมอบเงินเยียวยากว่า 1.4 ล้านบาท ชวนมาร่วมงานจะไม่ถูกฟ้อง-ยึดทรัพย์ ได้รอยยิ้มกลับไปสร้างอาชีพใหม่
เมื่อวันที่ 17 มิถุนายน 2565 ที่โรงแรม ณ เวลา จ.ราชบุรี มีการจัดงานมหกรรมไกล่เกลี่ยหนี้สินครัวเรือน และยุติธรรมพบประชาชน จ.ราชบุรี โดยมี นายสมศักดิ์ เทพสุทิน รมว.ยุติธรรม เป็นประธานเปิดงาน พร้อมด้วย นายอุดม เพชรคุต รองผู้ว่าราชการจังหวัดราชบุรี นายวิวัฒน์ นิติกาญจนา นายกอบจ.ราชบุรี นางบุญยิ่ง นิติกาญจนา น.ส.กุลวลี นพอมรบดี ส.ส.ราชบุรี พรรคพลังประชารัฐ ว่าที่ร้อยตรี ธนกฤต จิตรอารีย์รัตน์ เลขานุการรัฐมนตรีว่าการกระทรวงยุติธรรม นางสาวณัฐธ์ภัสส์ ยงใจยุทธ ผู้ช่วยรัฐมนตรีประจำกระทรวงยุติธรรม นายธนวัชร นิติกาญจนา ที่ปรึกษารัฐมนตรีว่าการกระทรวงยุติธรรม นายสหการณ์ เพ็ชรนรินทร์ รองปลัดกระทรวงยุติธรรม นางสาวรวิวรรณ์ ศรีวนาภิรมย์ ผู้ตรวจราชการกระทรวงยุติธรรม นางทัศนีย์ เปาอินทร์ อธิบดีกรมบังคับคดี นายวิตถวัลย์ สุนทรขจิต อธิบดีกรมคุมประพฤติ พันตำรวจโท วรรณพงษ์ คชรักษ์ อธิบดีกรมพินิจและคุ้มครองเด็กและเยาวชน นายวิชัย ไชยมงคล เลขาธิการ ป.ป.ส. นางสุจิตรา แก้วไกร รองอธิบดีกรมคุ้มครองสิทธิและเสรีภาพ นายชัยณรงค์ กัจฉปานันท์ ผอ.กองทุนเงินให้กู้ยืมเพื่อการศึกษา (กยศ.) ข้าราชการ เจ้าหน้าที่กระทรวงยุติธรรม และประชาชนร่วมงานจำนวนมากจนแน่นงาน โดยก่อนเข้างานมีการคัดกรองโควิด-19 อย่างเข้มงวด
นายสมศักดิ์ กล่าวเปิดงานว่า ตนดีใจที่ได้เดินทางมาเป็นประธานในงานมหกรรมไกล่เกลี่ยหนี้สินครัวเรือน และยุติธรรมพบประชาชน ครั้งที่ 25 มีเป้าหมายประชาชนที่เข้าร่วมงานครั้งนี้ 3,912 ราย ทุนทรัพย์ทั้งสิ้น 366 ล้านบาท โดยงานมหกรรมไกล่เกลี่ยหนี้สินครัวเรือน 24 ครั้งที่ผ่านมา ไกล่เกลี่ยสำเร็จ 18,374 ราย ลดค่าใช้จ่ายประชาชน 1,505 ล้านบาท และเรายังมีศูนย์ไกล่เกลี่ยก่อนฟ้องทั่วประเทศ 910 แห่ง ผู้ไกล่เกลี่ยก่อนฟ้อง 3,176 คน สำนักงานบังคับคดีช่วยไกล่เกลี่ยหลังฟ้อง 117 แห่งทั่วประเทศ ตนรู้สึกชื่นใจมากที่ในส่วนราชการได้เอาจริงเอาจัง ทำให้ช่วยเหลือประชาชนได้จำนวนมาก ขอบคุณหน่วยราชการที่ช่วยติดตาม ไม่เสียแรงที่ พล.อ.ประยุทธ์ จันทร์โอชา นายกรัฐมนตรี มีความห่วงใยและเร่งให้เราดำเนินการ
นายสมศักดิ์ กล่าวอีกว่า คนที่เข้ามาสู่กระบวนการตรงนี้จะไม่ถูกฟ้องและไม่ถูกยึดทรัพย์ และจะโล่งใจและมีรอยยิ้มกลับไป มีสติประกอบอาชีพใหม่ นอกจากนี้กระทรวงยุติธรรม ยังมีกองทุนยุติธรรมที่ช่วยเหลือประชาชน ทั้งการให้คำปรึกษาทางคดี ช่วยเรื่องทนายความ โดยปีนี้ช่วยเหลือประชาชนไปแล้ว 1,182 ราย เป็นเงิน 190 ล้านบาท และยังมีเงินเยียวยา ตาม พ.ร.บ.ค่าตอบแทนผู้เสียหายและค่าทดแทนและค่าใช้จ่ายแก่จำเลยในคดีอาญาซึ่งเราช่วยไปแล้ว 5,377 คน เป็นเงิน 275 ล้านบาท
จากนั้นนายสมศักดิ์ ได้มอบเงินเยียวยาผู้เสียหายจากคดีอาญา 21 ราย รวมเป็นเงิน 1,420,000 บาทและมอบป้ายศูนย์ไกล่เกลี่ยข้อพิพาทภาคประชาชน 12 ศูนย์ และร่วมการไกล่เกลี่ยด้วยตนเอง รายแรกเป็นหนี้ก่อนฟ้อง กยศ. เหลือ 140,000 บาท ลดให้เหลือ 94,944 บาท ผ่อน 570 ต่องวดเป็นเวลา 15 ปี อีกรายเป็นหนี้หลังศาลมีคำพิพากษา ของธนาคารออมสิน 150,000 บาท ส่งไปแล้วเหลือหนี้ 65,000 บาทลดเหลือ 40,000 บาท ส่งเดือนละ 1,000 บาท
วันพุธที่ 16 กุมภาพันธ์ 2565
คาดเศรษฐกิจไทยปี 65 ขยายตัวที่ 4% หนี้สาธารณะ - หนี้ครัวเรือนอยู่ในระดับต่ำ
.....
การทำงานของรัฐบาลตลอดระยะเวลาที่ผ่านมามีการกู้เงินครั้งสำคัญ คือ การกู้เพื่อชดเชยการขาดดุลงบประมาณ โดยลงทุนในโครงสร้างพื้นฐานมากถึง 178 โครงการ มูลค่ารวมกว่า 2.6 ล้านล้านบาท และการกู้เงินภายใต้ พ.ร.ก.COVID-19 เพื่อแก้ปัญหา ดูแลประชาชน ฟื้นฟูเศรษฐกิจและสังคมอย่างเร่งด่วน โดย “ระดับหนี้สาธารณะ” ในปัจจุบัน รัฐบาลสามารถชำระหนี้ได้ ไม่ก่อให้เกิดปัญหาการคลัง และในอีก 5 ปีข้างหน้า ยังคงอยู่ในระดับต่ำกว่าเกณฑ์ที่มาตรฐานสากลกำหนด
.
“หนี้ครัวเรือน” ในปี 64 เพิ่มจากปี 63 เพียง 4.2% ซึ่งไม่ได้เพิ่มขึ้นอย่างมีนัยยะสำคัญ แต่เกิดจากการแพร่ระบาดของโควิด-19 และหนี้ส่วนใหญ่ 65% เป็นไปเพื่อสะสมทรัพย์สิน เช่น ซื้ออสังหาริมทรัพย์ 34.5% ซื้อรถ 12.4% ใช้ประกอบอาชีพ 18.2% ส่วนหนี้ที่ไม่ก่อให้เกิดรายได้อยู่ในระดับต่ำเพียง 2.89% สะท้อนว่าความสามารถในการชำระหนี้ครัวเรือนยังดี
.
สำหรับเศรษฐกิจในภาพรวม รัฐบาลมีมาตรการกระตุ้นให้เกิดการใช้จ่ายในประเทศเพิ่มมากขึ้น มีการใช้จ่ายภาครัฐ การลงทุนของรัฐวิสาหกิจ ฟื้นฟูและเพิ่มช่องทางการส่งออกสินค้า สร้างความเข้มแข็งเศรษฐกิจฐานราก ควบคู่กับการพัฒนาพื้นที่เศรษฐกิจต่าง ๆ ส่งผลให้ความเชื่อมั่นผู้บริโภคและภาคธุรกิจเพิ่มขึ้น เกิดการลงทุนในประเทศมากขึ้น และคาดว่าเศรษฐกิจไทย ปี 65 จะขยายตัวขึ้นมาที่ 4% ต่อปี สอดคล้องกับการคาดการณ์ของ IMF และ ธนาคารโลก
#ไทยคู่ฟ้า#ร่วมต้านโควิด19
-------------------